聖俞會飲
作者：歐陽修
朝代：宋

paragraphs: 傾壺豈徒彊君飲，解带且欲留君談。
洛陽舊友一時散，十年會合無二三。
京師旱久塵土熱，忽值晚雨凉纖纖。
滑公井泉釀最美，赤泥印酒新開緘。
更吟君句勝啖炙，杏花妍媚春酣酣。
吾交豪俊天下選，誰得眾美如君兼。
詩工鑱刻露天骨，將論縱橫輕玉鈐。
遺編最愛孫武說，往往曹杜遭夷芟。
關西幕府不能辟，隴山敗將死可慚。
嗟余身賤不敢薦，四十白髮猶青衫。
吳興太守詩亦好，往奏玉琯和英咸。
盃行到手莫辭醉，明日舉棹天東南。